SL Uradni list Evropske unije C 271/2

SKLEP KOMISIJE

z dne 6. oktobra 2010

o ustanovitvi skupine strokovnjakov za razvoj operativnih nalog evropskih satelitskih navigacijskih sistemov – „Svetovalna skupina za operativne naloge sistema“

(Besedilo velja za EGP)

2010/C 271/02

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju naslednjega:

(1) Skupno evropsko geostacionarno navigacijsko storitev (EGNOS) in programe Galileo ureja Uredba (ES) št. 683/2008 Evropskega parlamenta in Sveta z dne 9. julija 2008 o nadaljevanju izvajanja evropskih satelitskih navigacijskih programov (EGNOS in Galileo) (1). Člen 1(1) Uredbe (ES) št. 683/2008 določa, da ta programa zajemata vse dejavnosti za opredelitev, razvoj, validacijo, izgradnjo, obratovanje, prenovitev in izboljšavo sistema EGNOS in sistema, vzpostavljenega v okviru programa Galileo.

(2) Na podlagi člena 12(2) Uredbe (ES) št. 683/2008 je Komisija odgovorna za upravljanje navedenih programov. Naloge upravljanja vključujejo prenovitev in izboljšavo sistemov z izboljšanjem profilov operativnih nalog in izvajanjem povezanih sprememb sistema.

(3) Cilj teh dveh sistemov je uporabnikom zagotoviti najnovejše določanje položaja, navigacijo in storitev določanja točnega časa v skladu s posebnimi zahtevami operativnih nalog za Galileo in EGNOS. Kakršno koli izboljšanje profilov operativnih nalog dveh sistemov mora biti v skladu z mnenji skupnosti uporabnikov satelitskih navigacijskih sistemov in drugih zainteresiranih strani, vključno s tistimi iz držav članic, tretjih držav in mednarodnih organizacij.

(4) Zato je treba ustanoviti skupino strokovnjakov, ki bo neodvisno svetovala Komisiji o razvojnih spremembah programov EGNOS in Galileo, ter opredeliti njene naloge in sestavo.

(5) Za člane Skupine je treba določiti pravila o razkritju informacij brez poseganja v predpise Komisije o varnosti iz Priloge k Sklepu Komisije 2001/844/ES, ESPJ in Euratom z dne 29. novembra 2001 o spremembah njenega poslovnika (2).

(6) Osebne podatke je treba obdelati v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (3).

(7) Primerno je določiti obdobje uporabe tega sklepa. Komisija bo pravočasno preučila, ali bi bilo podaljšanje priporočljivo –

SPREJELA NASLEDNJI SKLEP:

Člen 1

Predmet

Ustanovi se skupina strokovnjakov za razvoj operativnih nalog evropskih satelitskih navigacijskih sistemov, imenovana „Svetovalna skupina za operativne naloge sistema“, (v nadaljnjem besedilu: „Skupina“).

Člen 2

Naloge

1. Skupina predlaga in oceni možni razvoj ciljev naloge in opredelitev storitev za evropska satelitska navigacijska programa Galileo in EGNOS. Za opravljanje te naloge skupina oceni spremembe potreb uporabnikov in področje uporabe vesoljske navigacije, določanja položaja in določanja točnega časa na evropski in mednarodni ravni, pri čemer upoštevajo obstoječi globalni okvir satelitskih navigacijskih storitev in sistemov.

2. Skupina analizira učinke takšnih sprememb na zahteve operativnih nalog in storitev za programa Galileo in EGNOS ter razvije in predlaga primerne posodobitve operativne naloge in začetnih storitev.

Člen 3

Posvetovanje

1. Skupino bodo za ukrepanje pooblastile službe Komisije, ki bodo prav tako uvedle obseg dela in zahteve glede načrtovanja.

2. Predsednik skupine lahko ob posvetovanju in tesnem sodelovanju s službami Komisije predlaga nadaljnje naloge, ki so potrebne za doseganje ciljev skupine.

Člen 4

Članstvo – imenovanje

1. Skupino sestavlja največ 25 članov.

2. Komisija imenuje člane izmed strokovnjakov z znanjem na področjih iz člena 2, ki so se odzvali na javni razpis.

3. Člani skupine so imenovani kot posamezniki in svetujejo Komisiji neodvisno od kakršnih koli zunanjih navodil.

4. Člani skupine so imenovani za štiriletni mandat. Svoje dolžnosti opravljajo, dokler niso zamenjani ali se jim ne izteče mandat. Mandat je lahko podaljšan.

5. Imena članov so objavljena v registru strokovnih skupin Komisije in drugih podobnih subjektov (v nadaljnjem besedilu: „register“).

6. Ta imena se zbirajo, obdelujejo in objavljajo v skladu z Uredbo (ES) št. 45/2001.

Člen 5

Delovanje

1. Skupina med svojimi člani z glasovanjem z navadno večino izvoli predsednika.

2. S privoljenjem služb Komisije lahko skupina ustanovi podskupine za preučitev posebnih vprašanj na podlagi mandata, ki ga določi skupina. Take podskupine se razpustijo takoj, ko se jim izteče mandat.

3. Službe Komisije lahko začasno povabijo zunanje strokovnjake s posebnim znanjem o določeni zadevi na dnevnem redu, da sodelujejo pri delu skupine ali podskupine. Poleg tega lahko službe Komisije posameznikom in ustanovam podelijo status opazovalca.

4. Člani in opazovalci upoštevajo obveznosti varovanja poslovne skrivnosti iz pogodb in njihovih izvedbenih pravil ter Pravilnik Komisije o varnosti v zvezi z zaščito tajnih podatkov EU iz Priloge k Sklepu Komisije 2001/844/ES, ESPJ, Euratom. Če teh obveznosti ne spoštujejo, lahko Komisija sprejme vse ustrezne ukrepe.

5. Srečanja strokovnih skupin in podskupin potekajo v prostorih Komisije. Komisija zagotovi upravne storitve. Sestankov skupine in njenih podskupin se lahko udeležujejo tudi drugi zainteresirani uradniki Komisije.

6. Skupina sprejme poslovnik na podlagi standardnega poslovnika za strokovne skupine.

7. Komisija objavi ustrezne informacije o dejavnostih skupine v samem registru ali s povezavo z registra na posebno spletno stran.

Člen 6

Stroški sestankov

1. Člani skupine za svoje storitve niso plačani.

2. Potne stroške in dnevnice članov, ki nastanejo z dejavnostmi skupine, povrne Komisija v skladu s svojimi veljavnimi predpisi.

3. Ti stroški se povrnejo v mejah razpoložljivih sredstev, dodeljenih v okviru letnega postopka razporeditve sredstev.

Člen 7

Uporaba

Ta sklep se uporablja do 31. decembra 2014.

V Bruslju, 6. oktobra 2010 Za Komisijo Antonio TAJANI Član Komisije

(1) UL L 196, 24.7.2008, str. 1.

(2) UL L 317, 3.12.2001, str. 1.

(3) UL L 8, 12.1.2001, str. 1.